

**Приложение I: Нови инициативи**

| **№** | **Наименование** | **Вид на инициативата** | **Описание на обхвата и целите** |
| --- | --- | --- | --- |
| **Нови стимули за работните места, растежа и инвестициите** | | | |
|  | Европейска програма за нови умения | Законодателна/незаконодателна | Програмата има за цел да насърчи развитието на умения, включително взаимното признаване на квалификациите, подпомагане на професионалното обучение и висшето образование и пълноценно използване на потенциала за работни места в сферата на цифровите технологии. |
|  | Ново начало за работещите родители | Законодателна/незаконодателна | Набор от законодателни и незаконодателни мерки с цел по-добро справяне с предизвикателствата, свързани с равновесието между професионалния и личния живот, пред които са изправени работещите родители, и за подкрепа на участието на жените на пазара на труда. |
|  | Пакет от мерки за кръговата икономика | Законодателна/незаконодателна | Целта е да се разгледат икономическите и екологичните проблеми чрез максимално увеличаване на ефективността при използването на ресурсите, като се обхване цялата верига за създаване на стойност (включваща устойчиво потребление, производство, управление на отпадъците) и по този начин се даде възможност за развитието на нови пазарни и бизнес модели. Пакетът ще се състои от широк план за действие, включващ действия за наблюдение на реалния напредък и предложение относно управлението на отпадъците с дългосрочни цели. |
|  | Преглед на многогодишната финансова рамка (МФФ) за 2014—2020 г. | Законодателна/незаконодателна | По време на средносрочния преглед на МФР ще бъдат разгледани начини за по-добро насочване на финансирането към приоритетите, пред които е изправен ЕС. Освен това ще бъдат потърсени начини за допълнително ориентиране на бюджета на ЕС към постигането на резултати и за опростяване на приложимите правила (REFIT), например за европейските структурни и инвестиционни фондове (ЕСИФ) и за общата селскостопанска политика (ОСП), и ще бъдат проучени възможностите за по-нататъшно опростяване в рамките на финансирането по „Хоризонт 2020“. |
|  | Следващи стъпки за устойчиво европейско бъдеще | Незаконодателна | Тази инициатива ще установи нов подход за гарантиране на икономическия растеж и социалната и екологична устойчивост на Европа след 2020 г., като се вземат предвид прегледът на стратегията „Европа 2020“ и вътрешното и външно изпълнение на целите за устойчиво развитие на ООН. |
| **Свързан цифров единен пазар** | | | |
|  | Изпълнение на стратегията за цифровия единен пазар | Законодателна/незаконодателна | Стратегията за цифровия единен пазар, определена през май 2015 г., ще бъде доразвита с три набора от действия: 1) съобщение относно авторското право и законодателно предложение относно преносимостта, последвани от законодателни предложения в областта на авторското право и преразглеждане на Директивата относно спътниковото излъчване и кабелното препредаване (REFIT), законодателни предложения относно цифровите договорни права, блокиране на географски принцип, ДДС за електронната търговия (REFIT) и преразглеждане на Регламента за сътрудничество в областта на защита на потребителите (REFIT); 2) преглед на регулаторната рамка в областта на далекосъобщенията (REFIT) и на Директивата за аудиовизуалните медийни услуги (REFIT) и 3) законодателно предложение за свободното движение на данни. |
| **Устойчив енергиен съюз с ориентирана към бъдещето политика по въпросите на изменението на климата** | | | |
|  | Пакет от мерки в областта на енергийния съюз | Законодателна/незаконодателна | Като следствие на рамковата стратегия, пакетът се състои от: законодателни предложения относно структурата на пазара на електроенергия и регулаторната рамка, включително преглед на Агенцията за сътрудничество между регулаторите на енергия (ACER) и преразглеждане на Регламента относно сигурността на доставките на електроенергия; преразглеждане на Регламента относно сигурността на доставките на газ и преразглеждане на Решението за междуправителствените споразумения; решение за разпределяне на усилията и включване на земеползването, промените в земеползването и горското стопанство в рамката в областта на климата за 2030 г.; пакет за възобновяемата енергия (REFIT), включващ критерии за устойчивост за биомасата, и пакет за енергийната ефективност, включващ енергийната ефективност на сградите (REFIT). |
| **По-задълбочен и по-справедлив вътрешен пазар със засилена промишлена база** | | | |
|  | Пакет за мобилността на труда | Законодателна/незаконодателна | Инициативата се състои от съобщение относно трудовата мобилност, целенасочено преразглеждане на Директивата относно командироването на работници и преразглеждане на регламентите относно координацията на системите за социална сигурност. |
|  | Последващи действия във връзка със стратегията за единния пазар | Законодателна/незаконодателна | Стратегията за единния пазар ще бъде осъществена чрез насоки относно това как правото на ЕС се прилага за бизнес модели в икономика на сътрудничеството; действие за подпомагане на растежа на МСП и стартиращи предприятия; инициативи в областта на регламентирането на професиите; законодателна инициатива за очертаване на нов подход към фалита и несъстоятелността; законодателни инициативи за улесняване на трансграничното предоставяне на услуги, преодоляване на регулаторните пречки в ключови бизнес услуги и строителни услуги, както и справяне с дискриминацията въз основа на националност или място на пребиваване; преглед на рамката на ЕС за прилагане на правата върху интелектуалната собственост (REFIT); действие за стандартизация, включващо стандартите за в сферата на услугите; предложения за инструменти за пазарна информация и подобрена процедура за уведомяване по Директивата за услугите; и план за действие за повишаване на осведомеността относно принципите на взаимно признаване в сектора на стоките. |
|  | Европейски план за действие в областта на отбраната | Законодателна/незаконодателна | Целта е правна и политическа рамка, която да гарантира, че на европейския пазар индустриалната база и уменията ще могат да изпълнят приоритетите, свързани с военните способности, от които държавите членки може да се нуждаят, за да отговорят на бъдещите потребности в областта на сигурността. |
|  | План за действие относно ДДС | Законодателна/незаконодателна | Планът за действие е насочен към прилагането на ефикасни и защитени срещу измами режими за ДДС и ще включва инициативи за ставките на ДДС (REFIT) и предложение относно ДДС за електронната търговия (REFIT) в контекста на стратегията за цифровия единен пазар, както и съобщение за установяване на окончателния режим на ДДС (REFIT). |
|  | Пакет за корпоративния данък | Законодателна/незаконодателна | Последващи действия по Съобщението „Справедлива и ефикасна система за корпоративно данъчно облагане в Европейския съюз: пет ключови области за действие“; пакетът включва набор от мерки за повишаване на прозрачността на системата за корпоративно данъчно облагане и борба с избягването на данъци, включително чрез прилагане на международните стандарти за намаляването на данъчната основа и прехвърлянето на печалби, както и поетапен подход, като се започне със задължителна данъчна основа (REFIT) заедно с оттеглянето на съществуващото предложение за ОКООКД. |
|  | Космическа стратегия за Европа | Незаконодателна | Чрез стратегията ще бъдат координирани различните видове космически дейности, като бъде определена пътна карта за конкретни действия, позволяващи целеви секторни приложения и по-нататъшно разработване на космическите програми на ЕС, които са от полза за икономиката, публичните органи и обществото като цяло. |
| **По-задълбочен и по-справедлив икономически и паричен съюз** | | | |
|  | Стълб на социалните права | Законодателна/незаконодателна | Чрез инициативата ще се обърне внимание на пропуските в съществуващото законодателство и ще бъдат установени общи принципи и референтни показатели с оглед на по-голямо сближаване на резултатите в социалната сфера и в сферата на заетостта с течение на времето. |
|  | Европейска схема за гарантиране на банковите депозити/завършване на банковия съюз | Законодателна/незаконодателна | В резултат на доклада на петимата председатели, предложението ще очертае стъпки към европейска схема за гарантиране на банковите депозити, основана на презастрахователен механизъм. В съобщение ще бъдат определени по-нататъшните мерки за завършване на банковия съюз. |
| **Търговия: Разумно и балансирано споразумение за свободна търговия със САЩ** | | | |
|  | Последващи действия във връзка със стратегията за търговия и инвестиции | Законодателна/незаконодателна | На фона на стратегията „Търговията — за всички“ за по-ефективна и прозрачна търговска и инвестиционна политика, основана на ценности, Комисията ще продължи преговорите за ТПТИ със САЩ, както и ще постигне напредък в рамките на СТО, ще се ангажира стратегически с Азия и ще гарантира, че СИП се прилагат правилно. |
| **Пространство на правосъдие и основни права, изградено върху взаимно доверие** | | | |
|  | Изпълнение на европейската програма за сигурност | Законодателна/незаконодателна | Действия за изпълнение на европейската програма за сигурност, включващи предложение за изменение на Рамковото решение за тероризма, подобрени правила относно огнестрелните оръжия и предложение относно борбата срещу измамите и фалшифицирането на непаричните платежни средства. |
| **Към създаването на нова политика за миграцията** | | | |
|  | По-добро управление на миграцията | Законодателна/незаконодателна | Инициативата има две измерения: 1) законна миграция: съобщение и допълнителни законодателни мерки, включително разширяване на подхода на синята карта; 2) предоставяне на убежище и бежанци: предложение за структурирана система за презаселване на бежанци и преразглеждане на дъблинската система в областта на убежището. |
|  | Пакет в областта на управлението на границите | Законодателна/незаконодателна | Целта е да се постигне напредък в създаването на европейска гранична и брегова охрана въз основа на укрепване на Frontex. |
| **По-силен участник на световната сцена** | | | |
|  | Рамка за периода след изтичането на Споразумението от Котону | Незаконодателна | Нова политическа рамка, която да урежда отношенията с държавите и регионите от АКТБ. |
|  | Изграждане на капацитет в сектора на сигурността | Законодателна/незаконодателна | Пакетът обхваща реформата на сектора на сигурността и евентуалното създаване на нов специален инструмент за изграждане на капацитет в подкрепа на сигурността и развитието в трети държави. |
|  | Принос на Комисията към глобалната стратегия | Незаконодателна | Комисията активно ще участва в глобалната стратегия в областта на външната политика и политиката на сигурност, под ръководството на върховния представител/заместник-председател, с оглед на по-доброто насочване на външните действия на ЕС. |
| **Съюз на демократична промяна** | | | |
|  | Предложение за междуинституционално споразумение относно задължителен регистър за прозрачност | Незаконодателна | Предложението за междуинституционално споразумение с Европейския парламент и Съвета има за цел да подобри откритостта и отчетността, като регистърът за прозрачност ще стане задължителен за всички представители на интереси, които се стремят да влияят върху изготвянето на политики в някоя от трите институции. |